|  |  |  |
| --- | --- | --- |
| **Saksframlegg** |  |  |
|  |  |
|  |  |
|  |  |  |

**Saksgang:**

|  |  |
| --- | --- |
| **Styre** | **Møtedato** |
| Styret Helsetjenestens driftsorganisasjon for nødnett HF | 25. januar 2024 |

**SAK NR 10-2024**

**Beslutningssak –** **Rapport om godtgjørelse til ledende personer HDO HF 2023**

***Forslag til vedtak:***

1. Styret godkjenner rapport om godtgjørelse til ledende personer
2. Styret ber administrerende direktør oversende saken til endelig godkjenning i foretaksmøte 12. februar 2024

Gjøvik, 22. januar 2024

Lars Erik Tandsæther

Administrerende direktør

# Hva saken gjelder

Saken løftes til styret med bakgrunn i oppdragsdokument 2023 pkt l) Lønn og annen godtgjørelse til ledende personer.

# Hovedpunkter og vurdering av handlingsalternativer

Fra oppdragsdokumentet:

*«Det fremgår av eierskapsmeldingen at det er vesentlig at de statlig eide selskapene kan tilby konkurransedyktig godtgjørelse, slik at de får rekruttert og beholdt gode ledere. Lønnsvilkår er et sentralt virkemiddel for å rekruttere og beholde slik kompetanse. Staten forventer at godtgjørelsen til ledende ansatte er konkurransedyktig, men ikke lønnsledende sammenlignet med tilsvarende selskaper, samt at styret ivaretar hensynet til moderasjon ved fastsettelse og justering av godtgjørelsen. For å vurdere hva som er et konkurransedyktig, men ikke lønnsledende godtgjørelsesnivå, vil det normalt sees hen til forhold som erfaring, ansiennitet, kompetanse og lønnsbetingelser som er vanlige i tilsvarende selskaper. Moderasjonshensynet sammenholdt med forventningen om konkurransedyktig godtgjørelse innebærer at godtgjørelsen ikke skal være høyere enn nødvendig for å rekruttere og beholde ønsket kompetanse. Statens retningslinjer for lederlønn ble oppdatert i tråd med eierskapsmeldingen med virkning fra 12. desember 2022.*

*Dersom ledende ansatte får høyere årlig justering i fastlønn enn gjennomsnittet for øvrige ansatte, skal helseforetaket begrunne dette i sin lønnsrapport.*

*Det legges til grunn at helseforetaket følger statens forventninger som fremkommer i eierskapsmeldingen.»*

# Administrerende direktørs anbefaling

Administrerende direktør har i 2023 omorganisert foretaket, som ett av tiltakene for å understøtte nytt målbilde og strategisk retning mottatt fra eierne i 2022.

Omorganiseringen har også påvirket lederteamet, hvor stillingene er endret med tanke på innhold og ansvar. De nye kravene og forventningene til stillingene i lederteamet har medført endringer i sammensetning og avlønning i lederteamet. Dette fremgår av tabellene som følger i lederlønnsrapporten.

Nedenfor vises tidligere stillinger i ledergruppen som bortfalt som en del av omstillingsprosessen, da avdelinger og administrasjonsavdelingen opphørte og er erstattet med autonome team:

* Avdelingsleder drift og forvaltning
* Avdelingsleder kunde og tjenesteforvaltning
* Økonomi og administrasjonssjef

Stillinger etablert i ny organisasjon:

* Ny stilling som økonomisjef
* Ny stilling som leder for tjenesteleveranser
* Ny stilling som leder for forretningsutvikling

Administrerende direktør anbefaler at foretaksmøtet godkjenner rapport om godtgjørelse til ledende personer.

***Vedlegg***

1. Vedlegg 1 Sak 10-2024 Rapport om godtgjørelse til ledende personer HDO HF 2023